കോ ഓപ്പറേറ്റീവ് ബാങ്കിന്റെ അസാധുനോട്ടുകൾ മാറ്റിയെടുക്കാനുള്ള നീക്കത്തിന് തിരിച്ചടി . 371 കോടി രൂപയുടെ അസാധുനോട്ടുകൾ മാറിയെടുക്കുന്നതിനായി സുപ്രീം കോടതിയെ സമീപിച്ച നാഷിക് ജില്ലാ സെൻട്രൽ കോപ്പറേറ്റീവ് ബാങ്കിനോടാണ് അസാധുനോട്ടുകൾ മാറ്റിയെടുക്കാൻ കഴിയില്ലെന്ന് സുപ്രീം കോടതി അറിയിച്ചത് . സുപ്രീം കോടതി ചീഫ് ജസ്റ്റിസ് ജെ എസ് ഖേഹർ അധ്യക്ഷനായ ബെഞ്ചാണ് മാർച്ച് 31ന് മുമ്പ് അസാധുനോട്ടുകൾ മാറിയെടുക്കാൻ അനുവദിക്കണമെന്നാവശ്യപ്പെട്ടുള്ള ബാങ്കിന്റെ ഹർജി പരിഗണിച്ചത് . റിസർവ് ബാങ്കിന്റെ ലിക്വിജിറ്റി മൂല്യം സൂക്ഷിക്കുന്നതിന് 371 കോടി അനിവാര്യമാണെന്നും അല്ലാത്ത പക്ഷം ബാങ്ക് അടച്ചുപൂട്ടേണ്ടിവരുമെന്നും കോ ഓപ്പറേറ്റീവ് ബാങ്കിന് വേണ്ടി ഹാജരായ അഭിഭാഷകൻ രാജീവ് ധവാൻ ചൂണ്ടിക്കാണിക്കുന്നു . ബാങ്ക് നിക്ഷേപത്തെക്കുറിച്ച് നബാർഡ് നടത്തിയ പരിശോധനയിൽ ലിക്വിഡിറ്റി റേഷ്യോയിലെത്തണമെങ്കിൽ റിസർവ് ബാങ്കുമായി ചേർന്ന് അസാധുനോട്ടുകൾ മാറ്റിയെടുക്കാൻ നിർദേശിച്ചുവെന്നും അഭിഭാഷകൻ ഹർജി പരിഗണിച്ച ബെഞ്ചിന് മുമ്പാകെ ചൂണ്ടിക്കാണിച്ചു . കർഷകർക്കുള്ള കർഷക ലോണുകൾ പരിഗണിക്കുന്ന ബാങ്കിന്റെ ബ്രാഞ്ചുകൾ അടച്ചുപൂട്ടുന്നത് ഗുരുതര പ്രശ്നങ്ങളുണ്ടാക്കുമെന്നും അഭിഭാഷകൻ ചൂണ്ടിക്കാണിക്കുന്നു . പത്ത് കോടിയുടെ അസാധുനോട്ടുകൾ മാറ്റിയെടുക്കാൻ അനുവദിക്കണമെന്നാവശ്യപ്പെട്ട് കോടതിയെ സമീപിച്ച റാണു എന്റർപ്രൈസസ് എന്ന ധനകാര്യ സ്ഥാപനത്തിന്റെ ഹർജിയും സുപ്രീം കോടതി നേരത്തെ തള്ളിക്കളഞ്ഞിരുന്നു . അസാധുനോട്ടുകൾ മാറ്റിയെടുക്കുന്നതിനായി കമ്പനി റിസർവ് ബാങ്കിനെയും സമീപിച്ചിരുന്നു .